
	Ηράκλειο, 09/11/2026


Η Περιφερειακή Διεύθυνση Εκπαίδευσης Κρήτης στη 2η Συνάντηση Εταίρων (2nd TRM) του Ευρωπαϊκού Προγράμματος REACT Academy στη Ρώμη
Η Περιφερειακή Διεύθυνση Εκπαίδευσης Κρήτης (ΠΔΕ Κρήτης), συμμετείχε στη 2η Συνάντηση Εταίρων (2nd TRM) του ευρωπαϊκού προγράμματος REACT Academy, το οποίο πραγματοποιήθηκε στις 15 και 16 Οκτωβρίου 2026 στη Ρώμη, με οικοδεσπότη το Πανεπιστήμιο Sapienza.
Την ΠΔΕ Κρήτης εκπροσώπησαν η Project Manager του έργου, Ιωάννα Σ. Ραμουτσάκη, Διοικητικός υπάλληλος της ΠΔΕ Κρήτης, ο Προϊστάμενος του Οικονομικού Τμήματος της ΠΔΕ Κρήτης, Εμμανουήλ Σταυρακάκης, και η Κρυσταλένια Λιανά, εκπαιδευτικός, κλάδου ΠΕ70-Δασκάλων, Συντονίστρια Ευρωπαϊκών Προγραμμάτων της Διεύθυνσης Πρωτοβάθμιας Εκπαίδευσης Λασιθίου, που συμμετέχει στην υλοποίηση του προγράμματος. 
Το πρόγραμμα υλοποιείται με τη συνεργασία 7 ευρωπαϊκών εκπαιδευτικών φορέων από 6 Ευρωπαϊκές Χώρες, για την ανάπτυξη δεξιοτήτων ανθεκτικότητας και ενδυνάμωσης της εκπαιδευτικής κοινότητας για την παροχή αδιάλειπτης και συνεχιζόμενης μάθησης πριν-κατά τη διάρκεια-μετά από περιόδους κρίσεων και φυσικών καταστροφών.
Εργασίες και κύρια θέματα της Συνάντησης
Κατά τη διάρκεια των εργασιών, συζητήθηκαν η πρόοδος και τα αποτελέσματα της ανάλυσης των υφιστάμενων δεδομένων (ποιοτικών και ποσοτικών) που προέκυψαν από την έρευνα των συνεργαζόμενων χωρών, στον εντοπισμό βασικών προκλήσεων και στη διαμόρφωση μαθησιακών αποτελεσμάτων και πλαισίου δεξιοτήτων.
Επίσης, ιδιαίτερη έμφαση δόθηκε στον σχεδιασμό του Πακέτου Εργασίας 3 (WP3), το οποίο αφορά την ανάπτυξη του κοινού εκπαιδευτικού προγράμματος και των ψηφιακών εκπαιδευτικών ενοτήτων που θα αποτελέσουν τη βάση του micro-learning προγράμματος. Οι συμμετέχοντες εργάστηκαν για τη σύνδεση των δεξιοτήτων και των μαθησιακών αποτελεσμάτων που προέκυψαν (από το WP2) με έξι εκπαιδευτικές ενότητες, καθώς και για τον καθορισμό της μεθοδολογίας, των μορφών παρουσίασης και των σταδίων παραγωγής του εκπαιδευτικού υλικού.
Παράλληλα, συζητήθηκαν ζητήματα πιστοποίησης και αναγνώρισης των μαθησιακών αποτελεσμάτων, η διάχυση και αξιοποίηση των αποτελεσμάτων του έργου, η ανάπτυξη της ευρωπαϊκής κοινότητας πρακτικής (Community of Practice) και η συμβολή του έργου στην Ευρωπαϊκή Πολιτική χάραξης για την ενδυνάμωση της εκπαίδευσης σε περιόδους κρίσεων και φυσικών καταστροφών. 
Η συμβολή της ΠΔΕ Κρήτης και τα επόμενα βήματα
Σημαντικό μέρος των εργασιών αφορούσε την προετοιμασία των επόμενων δράσεων του προγράμματος, με ιδιαίτερη αναφορά στην προτεινόμενη εκπαιδευτική δραστηριότητα μάθησης, διδασκαλίας και κατάρτισης (Learning, Teaching and Training – LTT) που θα πραγματοποιηθεί στις 14-18 Ιουνίου 2027 στην Κρήτη, στον Άγιο Νικόλαο Λασιθίου, όπου συντονιστές (facilitators) από όλες τις συνεργαζόμενες χώρες θα εκπαιδευτούν στο παραγόμενο εκπαιδευτικό υλικό για να εκπαιδεύσουν σε μία πιλοτική εφαρμογή του προγράμματος εκπαιδευτικούς τάξης και εν δυνάμει εκπαιδευτικούς. 

